open-index/open-wikipedia-markdown huggingface dataset:
Roswitha Schutte

**Roswitha Schutte** (*1935 - 2018 ) is ’n letterkundige wat in Amsterdam in Nederland gepromoveer het en daarna dosent in Afrikaanse letterkunde aan die Universiteit van Suid-Afrika geword het. Sy het vakkundige werke onder beide haar nooiensvan, Roswitha Geggus, en haar getroude van, Roswitha Schutte, geskryf.

## Lewe en werk 
Roswitha Geggus kom as jong dogter in 1937 saam met haar ouers vanaf Duitsland na Suidwes-Afrika, waar sy grootword. Sy studeer aan die Universiteit van Kaapstad onder D.J. Opperman, waarna sy nagraads verder studeer in Nederland en in 1961 in Amsterdam promoveer met ’n proefskrif oor en in 1961 in Amsterdam promoveer met ’n proefskrif oor “*Die wit in die poësie: ’n ondersoek na die funksionaliteit van die wit in die visuele aanbod van hedendaagse poësie*”. Dit is sover bekend die eerste ondersoek na hierdie aspek, wat te veel as vanselfsprekend aanvaar word. Hierdie proefskrif word later gepubliseer en word ook in Nederlands vertaal. Hierna word sy letterkunde dosent in die Departement Afrikaans en Nederlands aan die Universiteit van Suid-Afrika in Pretoria. Sy is in 1969 in die brandpunt wanneer sy in ’n artikel in *Standpunte* van Junie 1969 (“*Moderne Sweedse poësie in Afrikaans*”) bewys dat D.P.M. Botes in van sy gedigte in sy bundel “*Klein grys telegramme van die wêreld*” plagiaat gepleeg het met gedigte van die Sweedse digters Sandro Key-Aberg en die latere Nobelpryswenner Tomas Tranströmer. By geleentheid tree sy op as beoordelaar by die toekenning van letterkundige pryse, waaronder die Rapport-prys vir 1987.

## Skryfwerk 
*Die wit in die poësie* is ’n publikasie van haar proefskrif. Sy skryf ook ’n monografie oor die lewe en werk van *Toon van den Heever*. Sy publiseer vakkundige artikels in beide haar nooiensnaam en getroude naam.

## Publikasies 
## Verwysings 
### Boeke 
* Antonissen, Rob “Spitsberaad” Nasou Beperk Elsiesrivier Eerste uitgawe Eerste druk 1966
* Dekker, G. “Afrikaanse Literatuurgeskiedenis” Nasou Beperk Kaapstad Elfde druk 1970
* Kannemeyer, J.C. “Geskiedenis van die Afrikaanse literatuur 1” Academica, Pretoria en Kaapstad Tweede druk 1984
* Nienaber, P.J. et al “Perspektief en Profiel” Afrikaanse Pers-Boekhandel Johannesburg Derde hersiene uitgawe 1969

### Ander verwysings
Susan Botha

**Susan Botha** is ’n Afrikaanse digter en skrywer.

## Lewe en werk 
Susan Botha is ’n gemeenskapsjoernalis in die Paarl en is betrokke by verskeie gemeenskapsprojekte, wat insluit Vigs en leesprojekte onder die jeug. Sy was vir die laaste ruk van sy lewe Leonard Koza se lewensmaat.

## Skryfwerk 
Sy skryf gedigte, kortverhale en kinderverhale in Afrikaans en Engels. Haar werk is al in Nederland en Amerika gepubliseer en sy tree ook op verskeie geleenthede op by die Woordfees op Stellenbosch. Van haar gedigte word opgeneem in die versamelbundel “*Metafore vir herlewing*”, wat saamgestel word deur die Afrikaanse Skrywersvereniging.

## Bronnelys 
### Boeke 
* Afrikaanse Skrywerskring “Metafore van herlewing” LAPA Uitgewers Pretoria Eerste druk 2002
2016 Verenigde State Grand Prix

Die **2016 Formule Een Verenigde State Grand Prix** het op 23 Oktober 2016 op die Circuit of the Americas in Austin, Texas plaasvind. Dit was die agtiende wedren van die kampioenskapseisoen gewees.

Mercedesjaer Nico Rosberg het die F1-Wêreldbestuurderskampioenskap gelei met 'n voorsprong van 33 punte oor spanmaat Lewis Hamilton. Mercedes het 'n onaantasbare voorsprong van 208 punte oor Red Bull Racing in die F1-Wêreldvervaardigerskampioenskap gehad.

## Bande 
Pirelli het die volgende bande verskaf vir gebruik te Circuit of the Americas:

## Vrye oefening 
## Kwalifisering 
duimnael|links|1000px|← VOORWegspringrooster vir die 2016 Verenigde State Grand Prix

## Renuitslag 
## Puntestand ná die Grand Prix 
### Renjaers 
### Vervaardigers 
## Verwysings
Flottielje

duimnael|250x250px|'n Flottielje bestaande uit vier fregatte, op 'n skildery wat uit 1804 dateer.
'n **Flottielje** is 'n formasie van klein oorlogsskepe, wat 'n onderdeel van 'n groter vloot kan vorm. Die woord "flottielje" is afgelei van die Spaanse verkleinwoord vir flota (vloot); "flota van klein skepe"; afgelei van die Oudfranse flotte; afgelei van die Oudnoorse *flotti*.

'n Flottielje bestaan meestal uit 'n homogene groep oorlogsskepe van dieselfde klas, soos torpedojaers, fregatte, torpedobote, duikbote, slagskepe of mynveërs. Groter oorlogsskepe word in eskaders gegroepeer.

'n Flottielje word oor die algemeen deur 'n skoutadmiraal, 'n kommandeur of 'n seekaptein gelei, afhangend van die belangrikheid van die bevelstruktuur. 'n Flottielje word dikwels onderverdeel in twee of meer divisies, wat elk gelei sal word deur die hoogste bevelvoerder volgens rang. 'n Flottielje is dikwels, maar nie altyd nie, 'n permanente formasie.

In moderne vlote blyk flottieljes steeds skaarser te word in bestuurde eenhede. Omrede oorlogskepe steeds groter en groter word, word die begrip flottielje vir formasies van torpedojaers, fregatte en duikbote in die meeste vlote dikwels vervang met die begrip **eskader**.

'n Flottielje het geen landekwivalent nie, maar kan rofweg gelykgestel word aan 'n brigade of 'n regiment.

Deesdae word die naam flottielje gebruik tydens georganiseerde seilvakansies, wat op 'n groep seiljagte dui wat 'n bepaalde roete in 'n week aflê onder die begeleiding van 'n moederskip.

## Nota
Rika Cloete

**Rika Cloete** is 'n Afrikaanse digter en skrywer.

## Werk 
Haar digbundel “***eensaamigheid***” bevat hoofsaaklik kort gedigte oor ’n wye verskeidenheid onderwerpe, insluitende die dood, verskeie sienings van skepping vanaf die skryfdaad tot die ontstaan van die heelal, gedigte oor spesifieke persone, klein huislike vreugdes, samesyn en liefde. Hierdie onderwerpe is nie suksesvol gestruktureer nie, sodat die bundel ten spyte van knap gedigte ongeordend voorkom. Op haar beste is sy egter gevat en bondig, met die gedig “*oerknal*” ’n besliste hoogtepunt met sy relativering van die skepping van die heelal. In 2020 word haar gedig ‘afsêbrief aan ’n regsgeleerde’ in *Vers en vrou* opgeneem. 

## Publikasies 
* 2002 - *eensaamigheid* (Suider Kollege Uitgewers Stellenbosch, *Eerste druk 2002*)
* 2004 - *Die oog van Isis* (LAPA Uitgewers)
* 2017 - *Doodsroeper* (LAPA Uitgewers)

’n Aantal kortverhale in plaaslike tydskrifte (Huisgenoot, Vrouekeur)

## Bronnelys 
### Boeke 
* Cloete, Rika “eensaamigheid”

### Tydskrifte en koerante 
* Hugo, Daniël “Presies hoe oorspronklik is die oerknal?” “Die Burger” 1 Maart 2004

### Verwysings
Andre Eva Bosch

**Andre Eva Bosch** (*1952, Mpumalanga-) is ’n Suid-Afrikaanse skrywer en dogter van die keramiekkunstenaar Esias Bosch.

## Lewe en werk 
Andre Eva Bosch is in 1952 in Mpumalanga gebore as die dogter van die bekende keramiekkunstenaar Esias Bosch. Sy het ’n ouer suster, Esra, en ouer broer, Anton. Haar skoolopleiding voltooi sy aan die Hoërskool Rob Ferreira in Witrivier. Daarna studeer sy van 1970 tot 1974 in tale (Engels en Afrikaans hoofvakke) aan die Universiteite van Stellenbosch en Suid-Afrika. Sy werk in die sewentiger en vroeë tagtigerjare van die twintigste eeu as joernalis by *Oggendblad*, *Beeld* en *Pretoria News*. Op 12 November 1983 is sy op Witrivier getroud met die skrywer Johann de Waal. Die egpaar het twee dogters, Leandra en Lisa. Hulle bly ’n paar jaar lank in Londen en by hulle terugkeer na Suid-Afrika woon hulle ’n ruk in Pretoria en verhuis dan na Witrivier in Mpumalanga. Teen die einde van 1999 verbrokkel haar huwelik met haar man en is hulle geskei, waarna sy ’n boek skryf oor die egskeidingsproses.

## Skryfwerk 
Reeds as hoërskoolleerling word van haar werk in 1971 deur John Miles en Ampie Coetzee in “*Drumpel 1*” opgeneem, ’n keur uit die werk van hoërskoolleerlinge landswyd. “***Esias Bosch***” (wat sy saam met haar man skryf) is ’n biografie oor die lewe en kuns van haar pa. Sy ontvang in 1993 die Ou Mutual-prys vir “***’n Blou kameelperdjie vir Oupa***”.

“***One woman walking***” met subtitel “*Love, loss and liberation – a journey through divorce*” is ’n boek wat sy na haar egskeiding publiseer om die proses, haar gevoelens en hoe sy hierdie trauma verwerk, te beskryf.

## Publikasies 
## Verwysings
Analise Carstens

**Analise Carstens** is ’n Afrikaanse digter en skrywer.

## Lewe en werk 
Anna Elizabeth Carstens word op die familieplaas in die Piketberg distrik gebore. Sy matrikuleer aan die Hugenote Hoërskool op Wellington en studeer dan verder aan die Universiteit van Stellenbosch, waar sy ’n B.A.-graad verwerf met Afrikaans-Nederlands en Duits as hoofvakke. D.J. Opperman is hier een van haar dosente. Sy behaal ook ’n Sekondêre Onderwysdiploma. Hierna begin sy onderwys gee, onder andere by die Drakensberg Seunskoor, waar sy regisseur is van verskeie musiekuitvoerings en toneelopvoerings. Sy tree dan in diens van die Wes-Kaapse Onderwysdepartement en skryf onder andere handleidings tot voorgeskrewe werke vir die onderrig van Afrikaans as tweede taal.

Haar debuutbundel “***Skanse***” bevat meestal sentimentele gedigte oor private gevoelens, die liefde en die lag en die lekker van die lewe. “***Om te onthou***” is nog ’n digbundel en sommige van die gedigte in hierdie bundel word getoonset. “***Djy’s bakgat afgepleiste***” is nog ’n digbundel, hierdie keer met versies in Kaaps geskryf. Haar gedigte word in verskeie versamelbundels opgeneem, waaronder die gedig “*Naweek in die Goudstad*” in “*Goudaar*” onder redaksie van Fanie Olivier. Gerrit Komrij neem ook van haar gedigte op in “*Die Afrikaanse poësie in ’n duisend en enkele gedigte*”.

“***Sonseisoene in die Drakensberge***” is ’n outobiografiese liefdesverhaal en “***Die waarheid oor gister: vertellings***” is ’n kortverhaalbundel. “***Ik ween om bloemen***” is haar outobiografie. Sy skryf ook “***Dagjuweeltjies vir die jaar***”, ’n Christelike oordenkingsboek, en ’n boek oor “***Grondbeginsels van Duitse grammatika***”.

## Publikasies 
## Bronnelys 
### Boeke 
* Kannemeyer, J.C. “Die Afrikaanse literatuur 1652-2004” Human & Rousseau Kaapstad en Pretoria; Eerste uitgawe 2005
* Van Coller, H.P. (red.) “Perspektief en Profiel Deel 2” J.L. van Schaik-Uitgewers Pretoria; Eerste uitgawe 1999

### Tydskrifte en koerante 
* Frantz, Illana “Sewe boeke sien die lig” “Distrikspos” 29 Augustus 2013
* Hambidge, Joan “Sy wen al drie pryse vir vrot skryf” “Beeld” 20 Maart 2001

### Internet 
* Esaach: http://www.esaach.org.za/index.php?title=Carstens,_Analise
* Stellenbosch Writers: http://www.stellenboschwriters.com/carstens.html

## Verwysings
Baardolie

[duimnael|300px|[Skeerkwasse en baardolie]]

**Baardolie** is 'n olie wat op die baard en gesig van 'n man gesit word om die baard meer soepel en sag te maak. Baardolies kom met verskillende parfuum soos appel, laventel, vanielje, muskus en dies meer. Baardolie word oor die algemeen gemaak uit 'n mengsel van koudgeperste olies en word in bottels wat ultraviolet-bestand is verkoop.

## Verwysings
Eddie Barlow

**Eddie Barlow** (1940–2005) was ’n veelsydige Suid-Afrikaanse krieketspeler. Hy was bekend vir sy veggees en aanvallende benadering met beide kolf en bal. Van 1961 tot 1970 het hy in 30 toetse vir Suid-Afrika gespeel en 2&nbsp;516 toetslopies teen ’n gemiddeld van 45,74 lopies per kolfbeurt aangeteken. In dieselfde tyd neem hy ook 40 toetspaaltjies en benut hy 35 vangskote. Sy eersterangse loopbaan strek oor vier dekades (van 1959 tot 1983). Hy het ook provinsiale rugby gespeel, onder meer as senter vir Transvaal teen die All Blacks in 1960.

Barlow is op 12 Augustus 1940 in Pretoria in die destydse Transvaal gebore. Vanaf die 1960's was die bebrilde Barlow 'n gewilde en maklik herkenbaar figuur in Suid-Afrikaanse krieket gewees. Hy was nie net 'n kranige lopie-maker nie, maar ook 'n gereelde paaltjievraat en 'n veelsydige speler op die internasionale toneel.

Hy het van 1959/60 tot 1967/68 eersterangse krieket vir die destydse Transvaal en Oostelike Provinsie gespeel, daarna het hy in die seisoene van 1968/69 tot 1980/81 vir die Westelike Provinsie uitgedraf. Gedurende hierdie tyd het hy ook vir drie seisoene (van 1976 tot 1978) vir Derbyshire in die Engelse *County Championship* gespeel. Hy het sy eersterangse loopbaan in 1982/83 in die Boland afgesluit.

In 1962 is hy deur Suid-Afrikaanse Krieket as een van ses spelers van die jaar aangewys. Volgens Louis Duffus het Barlow: "meer as enigiemand anders gedoen om Suid-Afrika se skugter verdedigende taktiek, wat die land vir soveel jare 'n tweederangse krieketland gemaak het, af te takel".

Sy bynaam was "Bunter" omdat hy klaarblyklik soos Billy Bunter ('n fiktiewe skoolseun) gelyk het. 'n Pawiljoen op die Nuweland-krieketveld was veronderstel om na hom genoem te word, maar een van die klubs was daarteen gekant, en die idee is op "ys" geplaas.

In 2000 het hy 'n beroerte in Bangladesj gehad, waarna hy in die waakeenheid opgeneem is en daarna in 'n rolstoel opgeëindig het. Hy moes sy wynplaas in 2001 verkoop om sy mediese onkostes te dek. Hy het later na Noord-Wallis verhuis, waar hy afgerig het. Hy was ook by gestremde krieket betrokke. Hy is op 30 Desember 2005 in Jersey aan breinbloeding oorlede.

## Verwysings
Sirkoon

**Sirkoon** is 'n mineraal wat deel van die nesosilikate-groep uitmaak. Die chemiese naam is sirkoniumsilikaat en die ooreenstemmende chemiese formule daarvan is ZrSiO4. 'n Algemene empiriese formule wat die omvang van die vervanging in sirkoon weergee, is (Zr1-y, Lny)(SiO4)1-x(OH)4x-y. Sirkoon word in silikaatsmelte gevorm wat 'n hoë mate van ione met hoë ladings bevat, waaronder , , ,  en ander lantaniede. Byvoorbeeld is hafnium byna altyd in hoeveelhede van tussen 1% en 4% teenwoordig. Die kristalstruktuur van sirkoon behoort tot 'n tetragonale kristalformaat. Die natuurlike kleur van sirkoon wissel tussen kleurlose, geel-goue, rooi, bruin, blou of groen skakerings. Kleurlose monsters van juweelkwaliteit is gewilde plaasvervangers vir diamant en staan ook as "Matura-diamante" bekend.

Die naam is van die Persiese "zargun" afgelei wat goudkleurig beteken. Hierdie woord is in "jargoon" vervorm, 'n term wat gebruiklik is vir liggekleurde sirkone. Die Engelse woord "zircon" is van "Zirkon," die Duitse aanpassing van hierdie woord afgelei. Rooi sirkoon staan as "hiasint" bekend, verwysend na die *Hyacinthus*-blom, waarvan die naam van antieke Griekse oorsprong is.

Sirkoon is alomteenwoordig in die kors van die aarde. Dit kom gemeenskaplik voor as 'n bykomstige mineraal in stollingsgesteentes (as produkte van primêre kristallisasie), in metamorfiese gesteentes en as detrale korrels in sedimentêre gesteentes. Groot sirkoonkristalle is skaars. Hul gemiddelde grootte in granietrotse is ongeveer 0,1&nbsp;mm tot 0,3&nbsp;mm, maar hulle kan ook aangroei tot groottes van etlike sentimeter, veral in mafiese pegmatiete en karbonatiete. Sirkoon is ook besonder teen hitte en roes bestand.

As gevolg van sirkoon se uraan- en toriuminhoud, ondergaan sommige sirkone metamiktisasie. Gekoppel aan interne stralingskade, word die kristalstruktuur deur onder meer hierdie prosesse ontwrig, wat die hoogsveranderlike eienskappe van sirkoon deels verklaar. Namate sirkoon toenemend deur interne stralingskade verander word, word die digtheid daarvan verlaag en die kristalstruktuur kom in gedrang, sodat die kleur verander.

## Struktuur 
Die sirkoonstruktuur is die argetipe van die S1-struktuur van die strukturbericht-klassifikasie.

## Sien ook 
* Lys van minerale
* Suurstofisotoopanalise

## Verwysings
Pakistanse Lugmag

Die **Pakistanse Lugmag (PAF)** (Oerdoe: پاک فِضائیہ‎—, *Pāk Fizāʾiyah*, [pɑːk fɪzɑːɪjəɦ], verslagdoeningsnaam: **PAF**), is die lugoorlogvoeringstak van die Pakistanse Gewapende Magte, wat hoofsaaklik verantwoordelik is vir die lugverdediging van Pakistan met 'n sekondêre rol van die verskaffing van lugondersteuning aan die Pakistanse Leër en die Pakistanse Vloot.

Die PAF het ook 'n tersiêre rol in die verskaffing van strategiese lugvervoer en logistieke vermoë aan Pakistan. Die PAF het ongeveer 65&nbsp;000 voltydse personeel (insluitende ongeveer 3&nbsp;000 vlieëniers) in diens en bedryf tans 1032 vliegtuie.

Sy primêre mandaat en missie is "om voorsiening te maak, in sinergie met ander inter-dienste, vir die mees doeltreffende, versekerde en koste-effektiewe lugverdediging van Pakistan." Sedert sy stigting in 1947 is die PAF betrokke by verskeie gevegsbedrywighede, die verskaffing van lugondersteuning aan die interdienste se bedrywighede asook humanitêre hulpverlening. Volgens Artikel 243  van die Grondwet van Pakistan is die President van Pakistan die burgerlike bevelvoerder-in-beheer. Die Hoof van Lugpersoneel, volgens wet 'n viersterlugoffisier, word deur die President aangestel ná die nodige konsultasie en bevestiging van die Eerste Minister van Pakistan.

### Huidige lugvaartuie 
 in vlug.]]
 styg op tydens die Royal International Air Tattoo in 2006.]]
.]]

## Verwysings 
## Eksterne skakels
Om-te-infinitiefkonstruksie

In Afrikaans stem **om te** oor die algemeen konstant met Duitse infinitiefsinne ooreen. Die infinitief of onbepaalde wyse is 'n werkwoord wat nie volgens persoon of getal of tyd vervoeg is nie. Dit staan los daarvan. In Afrikaans word werkwoorde nog uiters selde vervoeg, maar dit is nie moeilik om 'n infinitief raak te sien nie. *Om te leer*, *om te eet*, *om te gee* is almal infinitiewe, wat presies is wat die Duitse *lernen*, *essen* en *schenken* beteken.

By die eerste onderstaande voorbeeld: *Lern*en is nie vervoeg nie (d.w.s. dit is nie soos *ich lerne, du lernst, er lernt, wir lernen, ihr lernt, sie lernen* volgens persoon en tyd verander nie) en is daarom 'n infinitief; en net om seker te maak die leser sien die infinitief in die sin raak (en verwar dit nie met die vervoeging van die werkwoord by *sie* en *wir* nie), word **"um zu"** toegevoeg. In Afrikaans het die "om te" oorgebly, sonder om die werkwoord van vorm te laat verander.

As voegwoord word die infinitiefkonstruksie deur **um** of **om** ingelei, **om** die doel van die voorafgaande handeling **te** verklaar of wat verwag word.

Soms bly die woordorde dieselfde:
: Er ist nach Deutschland gefahren, *um* dort Deutsch *zu* lernen.
: Hy het na Duitsland gery *om* daar Duits *te* leer.
: Hy het na Duitsland gery *om* Duits daar *te* leer. (woordorde mag verander word om klem te lê op Duits)

Ander kere moet die werkwoord verskuif word:
: Er ist noch zu krank, *um* schon alles essen *zu* dürfen. (Essen is hier nie vervoeg nie)
: Hy is nog te siek *om* al alles *te* mag/kan eet.

Soms moet die woordkeuse en woordorde verander:
: Herr Müller hat die Uhr gekauft, *um* sie seiner Frau *zu* schenken.
: Meneer Müller het die horlosie gekoop **om** dit vir sy vrou (as geskenk) **te** gee. /
: Meneer Müller het die horlosie as geskenk vir sy vrou gekoop. (hier word die om/te inderdaad weggelaat)

'n Dubbele om kan soms verwarrend vir die leser wees waar die Afrikaanse uitdrukking onbekend is.
:: Ek sal later omgee (I will care later)
:: Gee jy om? (Do you mind? Do you care?)
:: Ek is nou te kwaad *om* om *te* gee. (I'm too angry now to care.)

Die woord "om" kan ook weggelaat word as nog opsies in dieselfde sin volg:
: Iemand voorkeer **om** 'n guns **te** vra, 'n geselsie aan **te** knoop, geld **te** leen.

## Bronne 
* Schultz, D. & Griesbach, H. 1970. D 231, D232 um (zweck) ins: *Grammatik der deutschen Sprache*. 8. neubearbeitete Auflage. München: Hueber Verlag, S. 312.
* Van Schoor, J.L. 1983. Die om-te-infinitiefkonstruksie. In: *Die grammatika van Standaard-Afrikaans*. Johannesburg: Lex Patria Uitgewers, bl. 41 – 42. Hoflikheidswaarskuwing: 14,99 MG
Daniel Barenboim

**Daniel Barenboim** (gebore 15 November 1942) is ’n pianis en orkesdirigent wat in Argentinië gebore is en in verskeie lande orkeste gedirigeer het. Hy is 'n burger van Argentinië, Israel, Spanje en die Staat Palestina. Sy eerste vrou was die beroemde tjellis Jacqueline du Pré.

Barenboim (wat "peerboom" in Jiddisj beteken) is in Buenos Aires gebore, sy grootouers was Russiese Asjkenasiese Jode. Hy word aanvanklik as 'n pianis bekend, maar hy het daarna sy merk as dirigent gemaak. Hy is veral belangrik vir sy werk met die Wes-Oos Divan-orkes, wat jong Arabiese en Israeliese musikante opgelei. Hy het dikwels die onwettige Israeliese nedersettings op Palestynse grond gekritiseer. In 2001 was talle Israelies ontstoke toe hy die werk van Richard Wagner opvoer. Wagner se musiek is sedert 1938 nie in Israel opgevoer nie, omdat hy anti-Joods en ook Adolf Hitler se gunsteling komponis was.

## Verwysings 
## Eksterne skakels 
*  Daniel Barenboim se amptelike webtuiste
Hannes Noëth

[duimnael|links|300px|Ds. Hannes Noëth, skoolhoof, en leerders van die [Gereformeerde Skool Dirk Postma op die laaste skooldag van 2015.]]

Ds. **Johannes Georg (Hannes) Noëth** (gebore 11 Augustus 1974) is 'n Suid-Afrikanse skrywer en direkteur van die vakbond Solidariteit se Helpende Hand-beweging. Hy was tot einde Oktober 2017 predikant in die Gereformeerde Kerke in Suid-Afrika en hoof van die Gereformeerde Skool Dirk Postma in Pretoria.

## Herkoms en opleiding 
Noëth het grootgeword op die plaas Twyfelhoek tussen Petrusburg en Koffiefontein in die Suidwes-Vrystaat. Hy matrikuleer in 1992 aan die Hoërskool A.J.C. Jooste op Petrusburg en verwerf in 1995 'n B.A.-graad met Grieks en filosofie as hoofvakke aan die destydse Potchefstroomse Universiteit vir Christelike Hoër Onderwys. In 1998 volg 'n B.A. Hons. in teologie en in 1999 'n Th.B. Hierna voltooi hy sy teologiese opleiding aan die Gereformeerde Kerke se Teologiese Skool op Potchefstroom met 'n meestersgraad (Th.M.) in huweliksetiek. 

## Gemeentebediening 
Sy eerste gemeente, van 2000 tot 2006, was Wolmaransstad, waarna hy 'n beroep na Naboomspruit aanvaar en daar dien tot 2009. Van Januarie 2010 tot 2013 was hy leraar van die Gereformeerde kerk Kimberley, maar aanvaar in 2014 'n beroep as medeleraar na Totiusdal en word terselfdertyd hoof van die Gereformeerde Skool Dirk Postma, wat geleë is binne Totiusdal se gemeentegrense. 

## Breër betrokkenheid 
Noëth het sedert 1994 in die deputate vir historiese sake van die Gereformeerde Kerke in Suid-Afrika gedien. Omstreeks 2010 het hy begin werk aan sy Th.D. aan die Universiteit van die Vrystaat oor die prediking tydens die Anglo-Boereoorlog. Terselfdertyd was hy teksredigeerder, samesteller en verwerker betrokke by die opstel van *Van seringboom tot kerkgebou, die argitektoniese erfenis van die Gereformeerde Kerke*, wat in 2010 die lig gesien het. Hy is, saam met M.C. van Rooyen, medesamesteller van *My Dopperdagboek*, waarvan die eerste uitgawe op 9 Desember 2016 verskyn het en die tweede op 27 November 2017. Noëth dien in die direksies van die Erfenisstigting, die Voortrekkermonument, die Federasie van Afrikaanse Kultuurvereniginge, Maroela Media en Solidariteit Helpende Hand. Hy dien op die bestuur van die Vriende van die Oorlogsmuseum en Die Krugergenootskap. 

## Bron 
*  Harris, C.T., Noëth, J.G., Sarkady, N.G., Schutte, F.M. en Van Tonder, J.M. 2010. *Van seringboom tot kerkgebou: die argitektoniese erfenis van die Gereformeerde Kerke*. Potchefstroom: Administratiewe Buro.
Phillip de Bruyn

**Phillip de Bruyn** is ’n Suid-Afrikaanse skrywer, digter, dramaturg, joernalis en reklame-praktisyn.

## Lewe en Werk 
Phillip de Bruyn is in 1926 gebore. Hy lei ’n avontuurlike lewe en reis in dele van Afrika, Europa, die Ooste, Noord-Amerika en Suid-Amerika. Nadat hy vir ’n tyd as joernalis in Londen werk, aanvaar hy ’n pos in die reklamewese en word die kreatiewe direkteur van ’n Durbanse reklame-agentskap

## Skryfwerk 
Hy skryf prosa, verse en dramas in Engels en die Afrikaanse roman *Wie knabbel die maan?* Hierdie roman ondersoek ontnugtering in die huweliksverhouding en die daaropvolgende soeke na opwinding in oppervlakkige seksuele speletjies. Sonder ’n anker lei dit noodwendig tot ’n gevoel van sinloosheid in bestaan en eensaamheid. Die titel sluit aan by die Engelse kinderversie wat vra wie die maan knibbel totdat daar niks oor is nie. Die handeling speel hoofsaaklik af tydens ’n partytjie waarheen die gasheer ’n groep kwasi-intellektuele maar verveelde en leë mense nooi. In die verloop van die partytjie borrel die frustrasies van die gaste na bo.

In Engels skryf hy die digbundels *The secret place: jazz verse* en *Bulletin to the rabble*. Sy dramas sluit in *The scent of darkness*, wat in 1965 in Kaapstad opgevoer word, asook *Give me besides my daily bread*, wat skerp kommentaar lewer op apartheid Suid-Afrika. Die handeling speel af in ’n vlugtelingkamp op die grens van Suid-Afrika, waar die vlugtelinge hulle redes vir wat hulle is en die beweegredes vir hulle aksies gee. Hierdie drama word in 1968 in Durban opgevoer. *Take 2* is ’n weergawe van sy lewensreise, veral een vanaf Rio de Janeiro tot by die eiland Rhodos in Griekeland.

## Publikasies 
* 1964 – *The secret place: jazz verse*
* 1967 – *Give me besides my daily bread*
* 1969 – *Bulletin to the rabble*
* 1972 – *Take 2*
* 1973 – *Wie knabbel die maan?*

## Bronnelys 
### Internet 
* Esaach: http://www.esaach.org.za/index.php?title=De_Bruyn,_P._du_Toit
* Esaach: http://www.esaach.org.za/index.php?title=Phillip
* Springbokboeke: http://www.springbokboeke.co.za/html/skrywers.html#D

### Ander verwysings
Michael Kors

duimnael|links|220px|Michelle Obama, tussen 2009 en 2017 Eerste Dame van die Verenigde State, het vir 'n portretfoto tydens haar eerste ampstermyn 'n tabberd gedra wat deur Michael Kors ontwerp is
**Michael Kors** (gebore as **Karl Anderson, Jr.**; * 9 Augustus 1959) is 'n Amerikaanse modeontwerper wat in New York werksaam is. Kors dien as die ere-voorsitter en hoof kreatiewe beampte vir sy modeonderneming Michael Kors Holdings Limited wat in 1981 gestig is en waarvan die aandele op die New Yorkse effektebeurs genoteer word. 

Kors se twee mode-etikette (*Michael Kors Collection* en *MICHAEL Michael Kors*) spits hom op prêt-à-porter-sportmode vir dames en here, bybehore, juweliersware, horlosies, skoene en parfuums toe. Kors het daarnaas tussen 1997 en 2003 as die Franse modehuis *Céline* se eerste ontwerper vir prêt-à-porter-damesklere gedien.

Michael Kors se eie of konsessie-modewinkels is in die belangrikste metropole en welvarendste nedersettings op aarde gevestig, waaronder New York, Beverly Hills, Chicago, Londen, Milaan, Parys, München, Istanboel, Doebai, Seoel, Tokio, Hongkong, Shanghai en Rio de Janeiro.

## Verwysings
Zamzam-put

duimnael|Pelgrims by die Zamzam-put.
duimnael|Die plek waar Zamzam-water vir mans beskikbaar is.

Die **Zamzam-put** (ook **Put van Zamzam** of net **Zamzam**; Arabies: زمزم) is ’n put in die Al-Masdjid al-Haram in Mekka, Saoedi-Arabië. Dit is geleë 20&nbsp;m oos van die Kaäba,

Die put is verskeie kere gerestoureer – die grootste restourasie was in 1915 tydens die bewind van die Ottomaanse sultan Abdülhamid II. Ter wille van skarebeheer is die gebou om die put weg van sy oorspronklike plek geskuif, uit die pad van die tawaf, wanneer miljoene Moslems om die Kaäba loop. Die put se water word nou na die oostekant van die moskee gepomp, waar dit op aparte plekke vir mans en vroue beskikbaar is.

## Die water 
Die Zamzam-put is met die hand opgegrawe en is sowat 30&nbsp;m diep met ’n deursnee van tussen 1,08 en 2,66&nbsp;m. Water is aanvanklik met toue en emmers uitgetrek, maar vandag is die put ’n kelderkamer waar die water agter glaspanele gesien kan word (besoekers word nie toegelaat nie). Die water word met behulp van elektriese pompe deur die moskee versprei.

[duimnael|150px|Zamzam-water in ’n plastiekbottel vir niekommersiële verspreiding in [Pakistan. So kan pelgrims die water tuis onder familie en vriende versprei wanneer hulle van Mekka af kom.]]

Die Saoedi Geologiese Opname het ’n navorsingsentrum wat die tegniese eienskappe van die water in besonderhede ontleed. Watervlakke word gemeet, asook onder meer die pH en temperatuur. Die inligting word voortdurend aanlyn beskikbaar gestel.

Zamzam-water is kleur- en reukloos, maar het ’n besondere smaak.

## Verwysings 
## Bronne 
*15px Hierdie artikel is vertaal uit die Engelse Wikipedia
* 

## Eksterne skakels 
*
* Careem, S. H. A.  ’n Kort geskiedenis van die put en inligting oor die beweerde gesondheidsvoordele van die water.
Elektronvangs

regs|450px|Verval van Be-7 na Li-7 deur elektronvangs.

**Elektronvangs** is 'n proses wat onstabiele atome ondergaan om na 'n stabieler vorm te verander. Tydens elektronvangs word 'n elektron in 'n atoom se binnemantel in die kern ingetrek waar dit verbind met 'n proton om 'n neutron en 'n neutrino te vorm. Die neutrino word uit die kern van die atoom uitgewerp.

Wanneer 'n atoom 'n proton verloor tydens elektronvangs, verander dit van die een element na 'n ander. Byvoorbeeld, na elektronvangs, word 'n koolstofatoom (met 6 protone) 'n booratoom (met 5 protone).

Hoewel die aantal protone en neutrone in 'n atoom se kern verander tydens elektronvangs, bly die totale aantal nukleone (protone + neutrone) dieselfde.

Elektronvangs staan ook bekend as K-vangs omdat die gevange elektron meestal afkomstig is van die atoom se K-mantel.

## Kyk ook 
* Radio-aktiewe verval
* Alfaverval
* Betaverval
Lenie Boshoff-Liebenberg

**Lenie Boshoff-Liebenberg** (6 Maart 1879, Klerksdorp – 11 Augustus 1954, Johannesburg) was die Afrikaanse skrywer van een van die eerste dagboeke oor die Anglo-Boereoorlog.

## Lewe en werk 
Anna Magdalena Liebenberg is op 6 Maart 1879 op Klerksdorp gebore as een van ’n tweeling. Haar tweelingsuster se naam is Katie. Op 5 Desember 1905 trou sy op Potchefstroom met die onderwyser Johannes Jacobus Boshoff, wat in 1944 oorlede is. Hulle het drie seuns. Sy is een van die stigters van die Vrouetak van die Nasionale Party en dien oor baie jare in die besture van die Vrouefederasie en die Vrouesendingbond. Sy is op 11 Augustus 1954 in Johannesburg oorlede.

## Skryfwerk 
Die eerste Afrikaanse oorlogsdagboek, “***Moedersmart en kinderleed***” (met ’n voorwoord deur Jan F.E. Celliers), verskyn uit haar pen. Dit verhaal in die eerste deel haar ervaringe oor ’n tydperk van agtien maande in die konsentrasiekampe van Howick en Klerksdorp. Die lydingsgeskiedenis van die konsentrasiekampe is goed bekend, maar hierdie boek is nogtans van groot waarde weens die persoonlike perspektief wat dit bied. Die tweede deel van die boek bevat herinneringe uit die Anglo-Boereoorlog, met onder andere die verhaal van ’n huisgesin verwoes deur drank, wat minder geslaagd is. Onder die skrywersnaam Liebenhof is sy later medewerker aan etlike Afrikaanse tydskrifte.

## Publikasie 
* 1921 Moedersmart en kinderleed

## Verwysings 
### Boeke 
* Antonissen, Rob “Die Afrikaanse letterkunde van aanvang tot hede” Nasou Beperk Derde hersiene uitgawe Tweede druk 1964
* Dekker, G. “Afrikaanse Literatuurgeskiedenis” Nasou Beperk Kaapstad Elfde druk 1970
* Kannemeyer, J.C. “Geskiedenis van die Afrikaanse literatuur 1” Academica, Pretoria en Kaapstad  Tweede druk 1984
* Nienaber, P.J.; Senekal, J.H en Bothma, T.C. “Mylpale in die geskiedenis van die Afrikaanse letterkunde” Afrikaanse Pers-Boekhandel Tweede hersiene uitgawe 1963
* Nienaber, P.J. et al “Perspektief en Profiel” Afrikaanse Pers-Boekhandel Johannesburg Derde hersiene uitgawe 1969
* Schoonees, P.C. “Die prosa van die tweede Afrikaanse beweging” J.H. de Bussy, Pretoria / Hollandsch-Afrikaansche Uitgevers Maatschappij v/h J. Dusseau & Co, Kaapstad 1939 (derde druk)
* Van Coller, H.P. (red.) “Perspektief en Profiel Deel I” J.L. van Schaik-Uitgewers Pretoria Eerste uitgawe 1998
* Van Coller, H.P. (red.) “Perspektief en Profiel Deel 2” J.L. van Schaik-Uitgewers Pretoria Eerste uitgawe 1999
Hagar in Islam

**Hājar** (Arabies: هاجر), die Arabiese naam van die Bybelse Hagar, was die vrou van die patriarg en Islamitiese profeet Ibrahim (Abraham) en die moeder van Ismail (Ismael). Sy word in die Islam eerbiedig vir haar dapperheid en geloof. Volgens Moslems was sy die dogter van ’n farao en het dié haar vir Abraham as vrou gegee. Hoewel sy nie in die Koran by die naam genoem word nie, word daar van haar vertel in die verhaal van Abraham. Hagar se seun, Ismael, word beskou as ’n voorvader van die profeet Mohammed.

## Die storie van Hagar 
Abraham was kinderloos. Hy was ’n profeet van Allah en was bekommerd oor wie hom sou opvolg, want hy was kinderloos. Die farao het sy dogter vir hom gegee as tweede vrou en sy het vir hom ’n seun, Ismael, gebaar. Dit beteken "God sal hoor".

Volgens Islamitiese geleerdes en bronne het Sara vir Abraham gevra om Hagar en haar seun weg te stuur omdat sy jaloers was. Abraham het hulle toe na Mekka geneem en in die woestyn gelos. Toe Hagar vir Abraham vra of Allah hom beveel het om dit te doen, het hy ja gesê. Hierop het sy geantwoord: Dan sal Allah ons nie verlaat nie.

Abraham het daarna teruggekeer huis toe en gebid:

Gou was die ma en kind dors en Hagar het tussen die heuwels Safa en Marwa heen en weer gehardloop op soek na water. Ná die sewende keer het sy na Ismael teruggekeer en gesien ’n fontein het ontspring op die plek waar haar seun lê. Dit word nou die Zamzam-put genoem en is in die moskee in Mekka, Al-Masdjid al-Haram, geleë. 

## Nalatenskap 
Hagar word deur Moslems vereer as ’n wyse, dapper en vroom vrou. Moslems vier haar tog tussen Safa en Marwa tydens die hadj, waar hulle sewe keer heen en weer tussen die heuwels loop. Hulle drink ook water uit die Zamzam-put. Baie Moslems glo Hagar en Ismael is begrawe in die Kaäba, waarom hulle sewe keer loop tydens die hadj.

## Verwysings 
## Eksterne skakels 
* Die profeet Ismael by Islam101.com
*15px Hierdie artikel is vertaal uit die Engelse Wikipedia
Stella Branca

**Stella Branca** (12 Mei 1931 – 26 Mei 2020) was ’n Afrikaanse skrywer en kunstenaar. Verskeie van haar verhale handel oor die Namakwalandse mense en omgewing.

## Lewe en werk 
Stella Steenkamp is op 12 Mei 1931 in Kaapstad gebore as dogter van die bekende predikant, politikus en chirurg dr. Willem Petrus Steenkamp en Antoinetta Catharina Susanna Steenkamp. Beide haar ouers raak ook bekend vir hulle skryfwerk. Vandat sy klein is, gaan sy elke jaar na Namakwaland sodat die droë lug op haar oupa, Tobias Beukes, se plaas by die Kamiesberg haar brongitis kan verbeter. Sy studeer aan die Universiteit van Kaapstad en behaal ’n Diploma in Handelskuns, waarna sy vir vyf jaar by uitgewers werk. In hierdie tyd onderneem sy twee buitelandse reise en studeer ook in die skone kunste in Parys in Frankryk, waar sy onder andere klas kry in Toulouse Lautrec se ateljee. Sy is vir etlike jare redakteur van die jeugtydskrifte *Bollie*, *Tina* en *Bunny*, waarna sy redakteur word van die Ou Mutual se nuusbrief *Mutual Forum* en *Vroueburo-Forum*, wat deur Ou Mutual geborg word. Laasgenoemde nuusbrief voorsien vroue van gratis advies oor finansiële, maatskaplike, opvoedkundige, arbeids en regsaangeleenthede. Nadat sy aangerand word, neem sy lesse in karate om haarself te kan beskerm en vorder tot by die tweede Dan (swart gordel) in hierdie sportsoort. Sy is in 1950 getroud met ’n Italianer en het drie kinders, twee seuns en ’n dogter, maar is in 1968 geskei. Op grond van haar debuutroman word sy uitgenooi om lid te word van die Afrikaanse Skrywersgilde.

*Die Leeu van die Noordweste* is die lewensverhaal van haar vader, wat as predikant, dokter en onafhanklike Volksraadslid diep spore getrap het in die gemeenskap. Hierdie verhaal vertel sy ook in Engels, wanneer dit gepubliseer word as *The Maverick*.

Sy vertaal ook werke in Afrikaans, insluitende Hermione Suttner se *Swerwer van die sonland*.

Sy sterf op 26 Mei 2020 in Saratoga Springs, Utah aan natuurlike oorsake. Sy word oorleef deur haar dogter, Belinda, 'n seun en twee broers.

## Publikasies 
* 1976 *Sewe maer are*
* 2002 *Die Leeu van die Noordweste*
* 2015 *The Maverick*

### Vertaling 
* 1980 *Swerwer van die sonland* – Hermione Suttner

## Bronne 
### Tydskrifte en koerante 
* Martin, Wille. *Deskundige met baie talente neem voortou*. Die Transvaler. 23 April 1982
* Moolman, Elretha. *Willie se ou lady het haar swart gordel.* Beeld. 29 Julie 1981

### Ongepubliseerde dokumente 
* Branca, Stella. *Lewenskets*. Nasionale Afrikaanse Letterkundige Museum en Navorsingsentrum (NALN). Bloemfontein

## Verwysings
Ham (dubbelsinnig)

**Ham** kan verwys na:
* Ham (België), 'n munisipaliteit in België
* Ham (voedsel), bv. Swartwoud-ham
* West Ham United, 'n Engelse sokkerspan
* Pieter Ham, 'n gestorwe predikant
Kweekskoolboom

Die **Kweekskoolboom** staan in die tuin van die Teologiese Kweekskool (Stellenbosch) by . Met sy hoogte van 42&nbsp;m is dit die hoogste boom in Stellenbosch, en het 'n stamomtrek van 5,98 m. 

Hierdie Norfolkeiland denneboom (*Araucaria heterophylla*) is in 1826 deur die vrou van landdros D.J. van Ryneveld in die drosdy se tuin in Dorpstraat geplant. Op 31 Mei 1928 is die kruin van die boom beskadig toe ene Morison, 'n kleinseun van ds. D.S. Botha, die nuwe Unievlag daarin gehys het.

## Sien ook 
* Kampioenboom

## Bronnelys 
* Esterhuyse, Neels en Jutta von Breitenbach en Hermien Söhnge: Remarkable trees of South Africa. Kaapstad: Britza-publikasies, 2001. 
* www.championtrees.co.za
Ismael in Islam

'''Ismā'īl''' (Arabies: إسماعيل) is die Arabiese naam van die Bybelfiguur Ismael. Hy was die seun van Ibrahim (Abraham) en Hajar (Hagar). Hy word in Islam beskou as ’n profeet en ’n voorvader van Mohammed. Hy word ook verbind met Mekka en die bou van die Kaäba, die heiligste plek in Islam. 

Ismael se verhaal word vertel in die Koran, hadit-versamelings en ander Islamitiese geskrifte. Sy naam beteken "God sal hoor".

## Die storie van Hagar 
Die farao het vir die kinderlose Abraham sy dogter, Hagar, as tweede vrou gegee en sy het vir hom ’n seun, Ismael, gebaar. Volgens Islamitiese geleerdes en bronne het Sara vir Abraham gevra om Hagar en haar seun weg te stuur omdat sy jaloers was. Abraham het hulle toe na Mekka geneem en in die woestyn gelos. Toe Hagar vir Abraham vra of Allah hom beveel het om dit te doen, het hy ja gesê. Hierop het sy geantwoord: Dan sal Allah ons nie verlaat nie.

Gou was die ma en kind dors en Hagar het tussen die heuwels Safa en Marwa heen en weer gehardloop op soek na water. Ná die sewende keer het sy na Ismael teruggekeer en gesien ’n fontein het ontspring op die plek waar haar seun lê. Dit word nou die Zamzam-put genoem en is in die moskee in Mekka, Al-Masdjid al-Haram, geleë. 

## Die offerande 
Die meeste Moslems glo Abraham het opdrag gekry om Ismael te offer, hoewel sy naam nie in die Koran genoem word nie. 

## Die bou van die Kaäba 
Baie verskillende weergawes bestaan oor die bou van die Kaäba, maar volgens almal het Abraham dit gebou of gereinig en net daarna het Allah hom opdrag gegee om die hadj, die jaarlikse bedevaart na Mekka, in te stel. 

Volgens sekere bronne het Abraham en Ismael die fondamente van ’n huis gelê wat deur die meeste kenners as die Kaäba geïdentifiseer word. Allah het aan Abraham die presiese terrein uitgewys, baie na aan die Zamzam-put, waar hy en Ismael omstreeks 2130&nbsp;v.C. met die bou van die Kaäba begin het. Nadat Abraham dit voltooi het, het ’n engel vir hom die Swart Steen gebring, ’n klip wat volgens tradisie uit die hemel geval het. Die klip is vermoedelik die enigste oorblyfsel van die oorspronklike struktuur.

Die verskillende weergawes verskil egter oor verskeie aspekte, soos of daar ’n bonatuurlike betrokkenheid was, die feit of die Swart Steen deur Abraham in die Kaäba ingebou is en of Ismael sy pa gehelp het.

## Verwysings 
## Eksterne skakels 
*15px Hierdie artikel is vertaal uit die Engelse Wikipedia
Jasper van Zyl

**Jasper van Zyl** is ’n Afrikaanse digter.

## Lewe en werk 
Jasper van Zyl is in November 1987 as die jongste van drie broers in die Paarl gebore. Hy word as pastoriekind groot op Lambertsbaai, Kimberley en Upington en dan Gansbaai, vanwaar hy skoolgaan aan die Hoërskool Hermanus. Hier matrikuleer hy in 2006. Op skool is hy mede-liedjieskrywer en sanger van die akoestiese rockgroep Roffelvuur, wat in 2004 die Heuer-liriekprys vir skolerockgroepe wen. Hy word later webmeester van *kitaar my kruis*, ’n webwerf wat Afrikaanse kitaartabs op die Internet beskikbaar stel. Na skool studeer hy in die medisyne aan die Universiteit van Stellenbosch. Hier is hy stigter en voorsitter van die studentegroep TBAK (Tygerbergers vir die Behoud van Afrikaans in die Klaskamer) wat hulle beywer vir die gelyke beregtiging van Afrikaans in die opleiding van mediese studente. Hy dien ook op die redaksie van *tMatie*, die studentekoerant vir die Tygerberg-kampus. Na afloop van sy studie lewer hy sy praktiese diens aan Vredendal Hospitaal in die Wes-Kaap.

Hy lees reeds in 2005 van sy gedigte voor by Woordfees en Versindaba op Stellenbosch en tree ook in 2008 by Versindaba op met toonsettings van sy eie gedigte. Per geleentheid is hy begeleidende digter vir SkryfNet, LitNet se aanlyn-skryfskool, waar skoolleerlinge gratis touwys gemaak word oor die digkuns.

## Skryfwerk 
Hy publiseer van sy gedigte op die Internet op PoësieNet. Sy gedigte word ook opgeneem in die geleentheidsbundels wat na Versindaba uitgereik word en versamelbundels soos “*Nuwe stemme 3*”, “*My ousie is ’n blom*” en “*Groot verseboek*”. In 2011 debuteer hy met die bundel “*Die lewe tussen pikkewyne*”, waarin die beeldryke gedigte die absurde van die alledaagse uitbeeld. Op simboliese wyse word die wêreld omskep in ’n droomagtige werklikheid. Temas wat aangespreek word sluit veral die leefwêreld van die jongmens in, soos jong liefdes, skoolervarings en onderwyseresse, met die liefdesgedig “*Jy is aan die stuur*” ’n hoogtepunt met sy treffende vergelyking van die geliefde met die natuur en leweskepping. “*Die lewe tussen pikkewyne*” is in 2013 op die kortlys vir die toekenning van die Ingrid Jonker-prys.

## Publikasies 
## Bronnelys 
### Tydskrifte en koerante 
* Anoniem “Kuber-slypskool vir jong digters” “Beeld” 21 Januarie 2013
* Nieuwoudt, Stephanie “jong digter wil hê verse moet self praat” “Beeld” 20 Julie 2011

### Internet 
* Facebook: https://af-za.facebook.com/jasper.vanzyl
* LitNet: http://www.litnet.co.za/author/jasper-van-zyl/
* NB-Uitgewers: http://www.nb.co.za/authors/8016 
* Versindaba: http://versindaba.co.za/gedigte/jasper-van-zyl/ 

### Resensies
Annelize van Rooyen

**Annelize van Rooyen** is ’n Afrikaanse skrywer en joernalis.

## Lewe en werk 
Annelize van Rooyen is op 1 Maart 1949 gebore. Sy bring haar kinderjare op ’n plaas in Zoeloeland in Natal deur en woon later in Pietermaritzburg en op ’n plaas naby Greytown in die Natalse Middeland. In 1966 matrikuleer sy aan die Hoër Meisieskool Oranje in Bloemfontein en studeer verder aan die Universiteit van Stellenbosch, waar sy ’n B.A.-graad behaal. Sy is vanaf 1973 joernalis by *Die Burger*, waarna sy in 1975 ’n kursus in die filmwese by die Pretoria Technikon aflê. In 1976 sluit sy by die kunsredaksie van *Beeld* aan, waar sy haar aanvanklik toelê op die nuwe televisiebedryf. Later word sy *Beeld* se rolprentresensent, hoof diepteverslaggewer en is dan die eerste redakteur van *Beeld* se vermaaklikheidsbylae, *Kalender*. In die vroeë tagtigerjare woon en werk sy vir twee jaar in Londen. Met haar terugkeer na Suid-Afrika werk sy eers by Leserskring en is daarna vir vier jaar redakteur van die mediese blad *Praktisyn*. Dan is sy werksaam by verskeie uitgewers in die boekbedryf, eers as redakteur, maar lê haar ook toe op boek- en omslagontwerp. Sy stig daarna saam met Etienne van Duyker die ontwerpateljee Alinea Studio. Sy woon deesdae in Mosselbaai.

Die roman “*Julia se broer*” skryf sy tydens ’n sewe maande verblyf in die Algarve in Portugal. Dit vertel die verhaal van Julia se broer Thys de Wet wat na haar selfdood deur haar persoonlike besittings soek in ’n poging om sin te maak van haar dood en lewe. Hulle was die enigste kinders maar nogtans was hulle verhouding nie baie heg nie. Thys raak nie veel meer wys oor sy suster nie, behalwe dat Julia se rekenaarlêer niks oor hom bevat nie en dat ’n ongetekende testament hom as enigste erfgenaam vervang het. Eindelik is die misterie van die lewe en ander mense se gevoelens steeds ’n geheimenis en word die roman die universele soeke na betekenis en sin, wat meestal op mislukking uitloop. Dit is in hierdie konteks wat die verhaal eindig met Thys se mislukte selfdoodpoging. Hierdie boek is in 1998 op die kortlys vir die toekenning van die M-Net-prys.

Sy skryf ook 'n naslaanwerk oor die herkoms en betekenis van Afrikaanse voorname. Die boek verskyn by drie verskillende uitgewers as “*Kies vir u kind die regte naam*”, “*Die Afrikaanse naamboek*” en “*’n Naam vir my kind*”.

## Publikasies 
## Bronnelys 
### Boeke 
* Kannemeyer, J.C. “Die Afrikaanse literatuur 1652-2004” Human & Rousseau Kaapstad en Pretoria  Eerste uitgawe 2005

### Internet 
* Stellenbosch Writers: http://www.stellenboschwriters.com/vanrooyena.html
* Worldcat: http://www.worldcat.org/identities/lccn-no95-28015/

### Resensies 
* Julia se broer
* Olivier, Fanie “Beeld” 10 November 1997
* Van Jaarsveld, A. “Die Volksblad” 30 Maart 1998

### Notas
Bernette Bergenthuin

**Bernette Bergenthuin** is ’n advokaat en skrywer van Afrikaanse liefdesromans.

## Lewe en werk 
Bernette Bergenthuin is op 14 Oktober gebore. Na skool studeer sy verder aan die Universiteit van Stellenbosch, waar sy in 2010 die B.Acc. en LL.B.-grade verwerf. Sy is ’n gekwalifiseerde advokaat wat in Maart 2013 tot die Pretoria Balie toegelaat word. Haar vrye tyd verwyl sy met die skryf van liefdesverhale. Sy bly in Pretoria.

## Skryfwerk 
“*Lam in wolfsklere*” verower in 2012 die tweede prys in LAPA se Lekkerlit-toekenning vir beste ontspanningsleesstof. Amie is ’n prokureur in Kaapstad en gaan uit met een van die hubaarste jong mans in die stad. Wanneer sy besef dat hy haar nie gaan vra om te trou nie, gaan sy terug na haar ouers in Bloemfontein. Haar pa besluit om self vir haar ’n skoonseun te soek, terwyl sy ook by die gay paartjie Anthony en Kobus se mal planne betrokke raak. Caro is Kobus se broer en hy probeer om tot sy broer se redding te kom. “*Glansheld en die koerantprinses*” is in 2013 op die kortlys vir die toekenning van die ATKV-prys vir romanses. Die joernalis Sonja weet sy moet nie betrokke raak by glanshelde nie, veral as dit Dawid van Wijk, die nasionale swemheld met ’n reputasie is.  Sy besluit tog om hom hierdie een aand na ’n prystoekenning te vergesel. In “*Flenters vir lint*” besluit Katinka om van Christiaan Reynecke te vergeet. Daarom raak sy verloof aan Hannes Swartz, die een man teen wie Christiaan haar destyds gewaarsku het. Sy vind gou uit sy moes eerder na Christiaan geluister het. “*Stiletto’s van staal*” se hoofkarakters is die drie susters Lona, Vanessa en Sienna, dogters van ’n Italiaanse ma en Afrikaanse pa. Lona is ’n jong getroude vrou met twee klein kinders, Vanessa is ’n werkoholis wat onlangs van vakansie teruggekeer het uit Venesië, waar sy ’n onverwagte vakansieromanse gehad het waarvan sy niemand wil vertel nie; en Sienna is ’n student wat twyfel oor haar kursus en wie se liefdesverhouding tot niet is. Soos die titel aandui, is al drie gedugte vroue, wat eindelik kry wat hulle wil hê. “*Stiletto’s van staal*” is in 2014 op die kortlys vir die toekenning van die Lekkerlit-prys van LAPA Uitgewers en in 2015 op die kortlys vir die ATKV-prys vir ’n liefdesroman. CC wil in “*Als oor kop*” glad nie met skape boer soos haar pa wil hê nie. Sy wil eerder klere ontwerp, solank dit net nie ’n trourok vir haarself is nie. Haar pa benoem egter die buurman, ’n beeldhouer, as vennoot in haar erfdeel.

##  Publikasies 
## Bronnelys 
### Internet 
* Facebook: https://www.facebook.com/bernette.bergenthuin
* Romanzalesers: https://romanzalesers.wordpress.com/boeke/bernette-bergenthuin/
* Roux, J.B. LitNet: http://www.litnet.co.za/lam-in-wolfsklere-n-onderhoud/
* SA Bar: http://www.sabar.co.za/law-journals/2015/august/2015-august-vol028-no2-pp45.pdf 

### Resensies